Om 40 dage bliver den såkaldte »sigøjnerboss« Gimi Levakovic løsladt. Det oplyser hans advokat Michael Juul Eriksen til BT.

Det vakte ramaskrig, da landsretten besluttede, at lade Gimi Levakovic blive i Danmark. Nu kan 'sigøjnerbossen' snart se frem til at gå rundt i gaderne som en fri mand.

Procesbevillingsnævnet har afgjort, at hans sag om udvisning skal afprøves ved Højesteret, og sagen er berammet til at foregå 2. maj 2016. Men inden da bliver Gimi Levakovic sat på fri fod.

»Han bliver løsladt om 40 dage. Han ville helst være løsladt i dag, men han er tilfreds med, at han nu ved, at han kommer ud til sin familie igen,« siger Michael Juul Eriksen til BT.

46-årige Gimi Levakovic er en toneangivende figur i den berygtede Levakovic/Petrovic-familie, der regnes for en af de mest kriminelle familier i Danmark. Han blev for alvor kendt i Danmark, da han stod frem i tv-programmet 'Sigøjnerbossen og hans berygtede familie'.

Det er Rigsadvokaten, der har besluttet, at Gimi Levakovic nu har afsonet sin dom for ulovlig våbenbesiddelse og trusler, oplyser Michael Juul Eriksen. Men fordi han mangler at afsone en mindre dom for en færdselsforseelse, skal han blive i fængsel i yderligere 40 dage, før han bliver løsladt, forklarer advokaten.

I august blev Gimi Levakovic fundet skyldig i at have været i besiddelse af en skarpladt pistol og have fremsat dødstrusler under et skænderi på en adresse i Korsør. Han blev ved Retten i Næstved idømt udvisning af Danmark i 12 år, men den del af dommen blev omstødt 6. oktober, da Østre Landsret idømte ham et år og seks måneders fængsel, og lod ham slippe for udvisning.

Landsrettens kendelse vakte stor debat, og justitsminister Søren Pind (V) bad Rigsadvokaten om at gå ind i sagen.

»Jeg har i dag anmodet Rigsadvokaten om at sørge for, at sager som Levakovic-sagen så vidt muligt afprøves i Højesteret. Disse sager har stor offentlig bevågenhed, og der er naturligt fokus på, om reglerne kan strammes,« skrev Søren Pind 7. oktober på Facebook.

Gimi Levakovic er kroatisk statsborger, men har boet i Danmark siden han var to år gammel. Han har et langt generalieblad med 26 domme bag sig og har siddet i fængsel i mere end 10 år af sit liv.

Dommene omhandler vold, grov vold, hensynsløs fareforvoldelse, afpresning, trusler og vidnetrusler, vold mod myndighedspersoner, besiddelse af våben, hæleri, tyveri, tricktyveri, falsk forklaring i retten og opgivelse af falsk identitet.

Men samtidig er han far til to mindreårige børn, som han alene har forældremyndigheden. Hensynet til børnene, samt det forhold at han ikke tidligere er dømt i sager, der potentielt kunne give udvisning var Landsresdommerens begrundelse for at omstøde udvisningsdommen fra august.